སྤྱིར་འཛམ་གླིང་འདིར་ཆོས་བརྒྱུད་མང་པོ་ཞིག་ཡོད་པ་རེད།རྒྱ་གར་ནས་བྱུང་བའི་ཆོས་བརྒྱུད་གྲངས་ཅན་པ་དང་།གཅེར་བུ་བ་ལ་སོགས་པའི་མུ་སྟེགས་པ་ཁག་མང་པོ་ཞིག་ཡོད་པ་རེད།དེ་ནས་སངས་རྒྱས་པའི་ཆོས་བཅས་རེད།འཛམ་གླིང་དཀྱིལ་ཤར་ནས་བྱུང་བའི་ཆོས་ལུགས་གཙོ་ཆེ་བ་ཡི་ཤུ་དང་།འཇིའུ།ཁ་ཆེ་ཆོས་བཅས་ཕལ་ཆེར་དཀྱིལ་ཤར་ནས་ཡོང་བ་ཞིག་རེད།ཆོས་བརྒྱུད་དེ་དག་ཚང་མ་མི་ལ་ཕན་པའི་བསླབ་བྱ་རྒྱག་མཁན་ཤ་སྟག་རེད།ཆོས་བརྒྱུད་རང་གི་ཐོག་ནས་བརྩིས་པ་ཡིན་ན་བྱམས་བརྩེ་དགོས་པ་རེད་ཅེས་ཆོས་ལུགས་ཚང་མས་གསུངས་འདུགཆོས་བྱེད་མཁན་སོ་སོ་ཆགས་སྡང་གི་གཞན་དབང་དུ་ཕྱིན་ནས་ཆོས་དད་དེ་ཡང་ང་ཚོའི་ཆོས་དང་ཁོང་ཚོའི་ཆོས་ཞེས་ཆགས་སྡང་བྱེད་པའི་ཐོག་ཏུ་འགྲོ་རྒྱུ་ཞིག་ཆགས་པ་མ་གཏོགས།རྩ་བའི་ཆོས་ལུགས་གཙོ་ཆེ་བ་ཚང་མས་བྱམས་བརྩེ་གསུངས་པ་གཅིག་མཚུངས་ཆགས་ཡོད།ཆོས་བརྒྱུད་ཆུང་ཆུང་ལྷ་གསོལ་བྱེད་པ་དེ་ཚོ་གནས་ཚུལ་ཁ་ཁ་རེད།དེ་མིན་གྲུབ་མཐའ་ཡོད་བསྡད་པའི་ཆོས་བརྒྱུད་གཙོ་ཆེ་བ་ཚང་མས་བྱམས་བརྩེའི་བསླབ་བྱ་གཙོ་བོར་གསུང་གི་འདུགདེ་དང་འབྲེལ་ནས་བཟོད་པ་དང་ཆོག་ཤེས།དེ་བཞིན་རང་ཁྲིམས་སྲུང་བ་བཅས་ཆོས་ལུགས་གཙོ་ཆེ་བ་ཚང་མ་གཅིག་མཚུངས་ཆགས་ཡོད།གང་ལྟར་འཛམ་གླིང་གི་ཆོས་བརྒྱུད་ཁག་གིས་འདས་པའི་ལོ་སྟོང་ཕྲག་གཉིས་ལྷག་གི་རིང་ལ་མི་ལ་ཕན་ཐོགས་བྱུང་ཡོད་པ་རེད།ད་ལྟ་ཡིན་ནའང་ཆོས་བརྒྱུད་ཁག་དེ་དག་གི་རྗེས་སུ་འབྲང་མཁན་ས་ཡ་མང་པོ་ཡོད་པ་རེད།མ་འོངས་པ་ལའང་ཆོས་བརྒྱུད་ཁག་དེ་དག་གིས་མི་ལ་ཕན་ཐོགས་ཡོང་བ་ཞིག་ཆགས་བསྡད་ཡོད།དེར་བརྟེན།ང་ཚོའི་ཆོས་ལུགས་དང་ཁོང་ཚོའི་ཆོས་ལུགས་ཞེས་འཐེན་འཁྱེར་བྱེད་པའི་གཞི་རྩ་མི་འདུགཆོས་ལུགས་ཚང་མ་མཐུན་པོ་བྱོས།མཐུན་པོ་ཡོང་བའི་རྩ་བ་ནི་ཕན་ཚུན་ལ་གུས་ཞབས་བྱོས།མཁྱེན་སོང་ངམ།དད་པ་དང་གུས་པའི་དབྱེ་བ་ཕྱེས།དད་པ་སོ་སོའི་ཆོས་ལུགས་ལ་བྱེད་པ་དང་གུས་པ་ཆོས་ལུགས་ཚང་མར་བྱེད་དགོས།དེ་ལྟར་འཛམ་གླིང་འདིར་ཆོས་ལུགས་མཐུན་འབྲེལ་དགོས་པ་ཧ་ཅང་གལ་ཆེན་པོ་རེད།ཅེས་སོགས་བཀའ་སློབ་སྩལ་བ་དང་།དེ་ནས་གསོལ་ཇའི་བར་གསེང་དང་བསྟུན་སློབ་ཕྲུག་ཁག་ཅིག་གིས་དྲི་བ་ཞུས་པར་བཀའ་ལན་སྩལ།